CELEX: 32019D1905
Language: lv
Date: 2019-11-08 00:00:00
Title: Padomes Lēmums (ES) 2019/1905 (2019. gada 8. novembris), ar ko Komisiju lūdz iesniegt pētījumu par Savienības iespējām atjaunināt esošos tiesību aktus par augu reproduktīvā materiāla ražošanu un tirdzniecību un priekšlikumu, ja saskaņā ar pētījuma rezultātiem tas ir atbilstoši

14.11.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 293/105
               
            
         PADOMES LĒMUMS (ES) 2019/1905
         (2019. gada 8. novembris),
         ar ko Komisiju lūdz iesniegt pētījumu par Savienības iespējām atjaunināt esošos tiesību aktus par augu reproduktīvā materiāla ražošanu un tirdzniecību un priekšlikumu, ja saskaņā ar pētījuma rezultātiem tas ir atbilstoši
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 241. pantu,
         tā kā:
         
                     (1)
                  
                  
                     Komisija 2013. gada 6. maijā iesniedza Eiropas Parlamentam un Padomei priekšlikumu Regulai par to, kā audzēt augu reproduktīvo materiālu un kā to darīt pieejamu tirgū. Priekšlikuma mērķis bija konsolidēt un atjaunināt esošos tiesību aktus, lai risinātu vairākus problemātiskus jautājumus, piemēram: spēkā esošo tiesību aktu sarežģītība, neelastīgums un sadrumstalotība; to nesaskaņota īstenošana dalībvalstīs, tādējādi radot šķēršļus vienlīdzīgu konkurences apstākļu radīšanai visiem operatoriem; vajadzība uzlabot to saskaņošanu ar citiem tiesību aktiem, kuri attiecas uz šo nozari, un to saskanību ar citām politikas jomām; iespējas samazināt izmaksas un palielināt efektivitāti; vajadzība pielāgoties tehnikas attīstībai augu selekcijas jomā un Eiropas un pasaules augu reproduktīvā materiāla tirgus straujajai attīstībai; un agrobioloģiskās daudzveidības saglabāšana un augu ģenētisko resursu saglabāšana.
                  
               
                     (2)
                  
                  
                     Eiropas Parlaments 2014. gada 11. martā noraidīja Komisijas priekšlikumu un aicināja Komisiju to atsaukt un iesniegt jaunu priekšlikumu (1). Padome 2014. gada 16. jūnijā pauda vispārēju atbalstu prezidentvalsts ziņojumam, kas ietvēra norādes attiecībā uz iespējamu pārskatītu Komisijas priekšlikumu. Komisija atsauca priekšlikumu savā 2015. gada darba programmā un jaunu priekšlikumu neiesniedza.
                  
               
                     (3)
                  
                  
                     Padome uzskata, ka problemātiskie jautājumi, kurus Komisija bija iecerējusi risināt ar 2013. gada priekšlikumu, joprojām ir būtiski un ka saskaņā ar 2016. gada 13. aprīļa Iestāžu nolīgumu par labāku likumdošanas procesu (2) un jo īpaši tā 10. punktu par Līguma par Eiropas Savienības darbību 225. un 241. panta piemērošanu ir vajadzīgs pētījums, lai novērtētu spēkā esošā tiesiskā regulējuma atjaunināšanas iespējas,
                  
               IR PIEŅĒMUSI ŠO LĒMUMU.
         
            1. pants
            Padome lūdz Komisiju līdz 2020. gada 31. decembrim iesniegt pētījumu par iespējām atjaunināt esošos tiesību aktus par augu reproduktīvā materiāla ražošanu un tirdzniecību.
         
         
            2. pants
            
               1.   Padome lūdz Komisiju iesniegt priekšlikumu, ja saskaņā ar pētījuma rezultātiem tas ir atbilstoši, vai pretējā gadījumā – informēt Padomi par turpmākiem alternatīviem pasākumiem, kas jāveic saistībā ar pētījumu.
            
            
               2.   Saskaņā ar ierasto praksi Padome lūdz Komisiju nodrošināt, ka priekšlikumam tiek pievienots ietekmes novērtējums.
            
         
         
            3. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.
         
         
            Briselē, 2019. gada 8. novembrī
            
               
                  Padomes vārdā –
               
               
                  priekšsēdētāja
               
               L. ANDERSSON
            
         
         
            (1)  Eiropas Parlamenta 2014. gada 11. marta normatīvā rezolūcija (OV C 378, 9.11.2017., 303. lpp.).
         
            (2)  OV L 123, 12.5.2016., 1. lpp.